Työpaikan ”pakkohaku” kostautui Kirsille, 41 – unelmatöihin ei ollut enää asiaa

Te-toimistot lähettävät aiempaa enemmän ilmoituksia avoimista työpaikoista, joihin työttömän on haettava tukien menettämisen uhalla. Taloussanomiin yhteyttä ottanut työnhakija kokee pakkohaun vain haittaavan työllistymistä.

– Tämä on ollut ihan hirveä shokki, kuvaa Kanta-Hämeessä asuva Kirsi, 41, ensimmäisiä kokemuksiaan työttömänä työnhakijana.

Hän jäi työttömäksi syyskuun alussa ja on sen jälkeen hakenut aktiivisesti töitä. Ongelma on hänen mukaansa se, että te-toimistosta ei ole ollut apua uuden työn löytämisessä, päinvastoin.

Te-palvelut lähettävät työttömille työnhakijoille velvoittavia kehotuksia hakea avoimiin työpaikkoihin. Myös ylemmän korkeakoulututkinnon liiketaloudesta käynyt Kirsi on kehotuksia saanut.

– Minua velvoitettiin kaksi kertaa hakemaan määräaikaista palkanlaskijan paikkaa eräässä yrityksessä. Tehtävien vaativuus tai palkkaus ei vastaa lainkaan koulutustani tai osaamistani, mutta laitoin hakemukset, koska hakematta jättäminen johtaa karenssiin eli työttömyystuen katkaisuun.

” En olisi ikinä uskonut, että tämä on oikeasti näin alistavaa.

Hän kertoo kirjoittaneensa hakemuksiin hakevansa paikkaa ainoastaan siksi, että te-toimisto vaatii.

Pian sen jälkeen samassa yrityksessä aukesi sattumalta hakuun henkilöstöpäällikön paikka, jota Kirsi kuvaa itselleen ”täydellisen sopivaksi”.

– Sitä paikkaa hain tosissani, mutta sieltä ei tietenkään ole kuulunut mitään. En muuta odottanutkaan, kun ottaa huomioon edelliset hakemukseni samaan paikkaan.

Hän sanoo olleensa syyskuun alun jälkeen muutamassa haastattelussa avoimiin paikkoihin, jotka hän on etsinyt itse.

Te-toimiston osoittamat työpaikat ja hakemusvelvoite ovat sen sijaan vain häirinneet työnhakua, Kirsi puhisee:

– Olin toki lukenut ihmisten kokemuksista ennen työttömäksi jäämistä, mutta en olisi ikinä uskonut, että tämä on oikeasti näin alistavaa.

Hakematta jättäminen katkaissut tuet tuhansilta

Velvoittavia ilmoituksia avoimista työpaikoista on viime vuosina lähetetty hallituksen päätöksestä selvästi aiempaa enemmän.

Samaan aikaan työttömyystukia on katkaistu yhä useammalta sen vuoksi, että ilmoitettuihin paikkoihin on jätetty hakematta.

Tämän vuoden tammi–elokuussa työpaikan hakematta jättäminen tai työpaikasta kieltäytyminen johti karenssiin 11 500 tapauksessa, kun vuonna 2013 vastaavaan aikaan luku oli 2 300.

Työ- ja elinkeinoministeriön viime vuonna tekemässä kyselytutkimuksessa neljännes vastaajista suhtautui heille tarjottuihin työpaikkoihin myönteisesti ja puolet vastaajista kriittisesti.

Kriittisesti suhtautuvat katsoivat, etteivät työpaikat vastanneet lainkaan heidän koulutustaan tai osaamistaan.

– Sain työtarjouksen kuorma-auton kuljettajaksi, vaikka minulla ei ole C-korttia. Sain työtarjouksen rautakaupan noutopihan myyjäksi. Siihen vaadittiin monen vuoden kokemus ja kaikkien niiden tarvikkeiden tuntemus. Minulla ei ole mitään niistä, totesi yksi vastaajista.

Vastanneista 15 prosenttia kertoi joskus työllistyneensä tarjottuun paikkaan. Joka viides kertoi joskus jättäneensä hakematta tukien menettämisen uhalla.

Kirsi kyttää te-toimiston sivua ”pelko takamuksessa”

Kirsi pitää erityisen häiritsevänä sitä, ettei häntä ole esimerkiksi kertaakaan pyydetty te-toimistoon käymään läpi hänen tilannettaan. Häneen on kerran oltu yhteydessä puhelimitse.

Ilmoitukset haettavista työpaikoista ovat tulleet sähköiseen Oma asiointi -palveluun. Kirsi kokee joutuvansa kyttäämään sähköistä palvelua ”pelko takamuksessa”.

– Haettavasta työpaikasta lähetetään myös kirje kotiin, mutta asumme sen verran syrjässä, että posti ei aina kulje nopeasti. Siinä vaiheessa kun kirje tulee perille, hakemiselle asetettu takaraja on usein jo mennyt.

Sähköiseen palveluun pitää myös päivittää tieto siitä, onko tullut valituksi ilmoitettuun työpaikkaan vai ei.

– Päättäjät tuntuvat ajattelevan, etten pysty tekemään mitään ilman jatkuvaa uhkailua tukien menettämisestä. Minusta taas tuntuu, että turhien hakemusten täyttäminen ja sähköisen palvelun tuijottaminen vain vievät aikaa ja hidastavat työllistymistäni, Kirsi sanoo.

Hallitus suunnittelee uutta hakemuspakkoa

Pakkohakeminen saattaa lähivuosina tulla työttömille yhä tutummaksi.

Hallitus lähetti loppukeväästä lausuntokierrokselle esitysluonnoksen niin sanotusta aktiivisen työnhaun mallista. Siinä tuet katkaistaan 60 päiväksi, jos henkilö ei hae vähintään kerran viikossa hänelle soveltuvaa työpaikkaa, ole töissä, toimi yrittäjänä tai osallistu työllistymistä edistäviin palveluihin.

Hallituksen on määrä antaa lakiesitys eduskunnalle ensi vuonna.

Esitykseen saattaa vielä tulla muutoksia, sillä se sai lausuntokierroksella rutkasti kritiikkiä etenkin työntekijäjärjestöiltä. Myös työnantajajärjestöt esittivät huolensa siitä, että hakemisvelvoite saattaa johtaa turhien hakemusten kasautumiseen.